Anita Knakkergaard (DF), 2009-05-29:
Dansk Folkeparti kan godkende, at formålet med den lovgivning, der nu bliver indført, er at indføre en overordnet styringsmodel, der baserer sig på mål- og aftalestyring, og som samtidig afbureaukratiserer regelsættet.
Meningen er, at boligorganisationerne og kommunalbestyrelserne får større frihed til at udforme lokalt tilpassede løsninger.
Og det er alt sammen noget, som Socialdemokratiet jo ikke kan tilslutte sig.
Det er nødvendigt fortsat at styrke indsatsen mod ghettoisering og dermed sænke risikoen for udvikling af parallelsamfund med normer og værdier, der er forskellige fra det øvrige samfunds.
Aftalen indeholder forslag til en ny styringsmodel, nedsat husleje i nybyggeri, forhøjet maksimumsbeløb, nedsættelse af grundkapitalen, implementering af energiaftalen, nye tiltag i forbindelse med ghettoisering og nye tiltag vedrørende afbureaukratisering og forenkling af regelsættet.
Starthuslejen for beboere i nybyggeri nedsættes til 2,8 pct., og det vil medføre, at starthuslejen i nybyggeri falder med 11-12 pct.
Det er alt sammen noget, som Socialdemokratiet åbenbart ikke kan tilslutte sig.
For igen at få gang i byggeriet hæves maksimumsbeløbet med 6 pct. i en række kommuner, og grundkapitalen sænkes fra 14 pct. til 7 pct., som kommunerne meddeler tilsagn til fra den 1. juli 2009 til den 31. december 2010.
Her ville Socialdemokraterne så have haft, at man i stedet for bare skulle låne pengene, men det har vi altså i Dansk Folkeparti undersøgt, og man ville hellere have, at grundkapitalen blev sænket.
Øverste myndighed får mulighed for i forbindelse med større renoveringer, herunder større energibesparende foranstaltninger, boligsociale helhedsplaner og fremtidssikring af bebyggelsen, at træffe beslutning, som ellers er afdelingens kompetence.
Dansk Folkeparti sørgede for, at projekter, som hovedsagelig tager sigte på udskiftning af køkken og bad, dog ikke kan gennemføres uden afdelingens godkendelse.
Dansk Folkeparti havde ønsket, at den enkelte beboer fik vetoret i forbindelse med udskiftning af køkken og bad, hvis ikke faldstammerne i en lejlighed skulle udskiftes.
Der vil endvidere fremover blive stillet krav om, at beboerne får adgang til at se dagsorden samt referat af møder i både boligorganisationens og afdelingens bestyrelse.
Dansk Folkeparti kan med disse ord godkende lovgivningen.
Jeg vil så også sige, at når man kigger på de ting, vi tidligere har vedtaget, kan det undre mig, at Socialdemokratiet overhovedet ikke vil være med.
Vi har lavet renoveringsrammer tidligere, og vi er oppe på at have vedtaget en renoveringsramme for de næste 20 år på 124 mia. kr.
Man må så sige, at Socialdemokraterne desværre har meldt sig ud af alt, der vedrører det.
Man lever i en anden verden, hvor man fremsætter lovforslag, som man ved ikke kan vedtages, og så sker der jo ikke mere.
At Socialdemokraterne siger nej til det her lovforslag, til noget, der sænker starthuslejen og giver håb om, at folk igen vil bygge, er ufatteligt.
Men det sagde hr. Carsten Hansen jo også dengang, altså at det var sidste gang, man havde været med, fordi man kun fik 400 mio. kr. til renovering, og derfor var det sidste gang, man havde gjort det.
Og det tror jeg også det er.
Desværre tror beboerne i de almene boliger, at Socialdemokratiet gør noget for dem, og det gør man ikke.